Nos Renauz, sires de saint-Aigne, chastelain à ce temps de Poloigney, façons sauoir à tout cex qui verront ou orront cex lettres, que come grant discorde fut mahue entre la communaltey de cex de Poloigney, d’une part, et entre la communaltey de ceux d’Arbois, d’autre part, suz ce que li vne des parties et li autre disoient li vns contre les autres, que il auoient [F° xxx, v°] faite grant iniure et grant entreprise li vns ès autres ès bois et en lour communaltey dou Chamoys; en la fin, cil de Poloigney et d’Arbois nous donèrent plénière puissance et auctoritey que nos cedit discort sehussains, et que nos ladicte chouse desbognesains selon ce que bien et auenant nous sambleroit, et nos, per bien de pais preisme cele besoigne sore nos, et auons estez sur le lius deliganment et appelez proudomes d’une part et d’autre, et avons desseurées et départies les dictes communaltey des diz lues l’une de l’autre, per buegnes de pierres que nos i auons fait mectre, ensamble aucunes que jay i estoient deuant. Et volons et ordenons que le desbognement que fait en auons soit tenuz et gardez fermement dois ores en auant entre les parties, senz corrupcion, par einsi comme li termes et les buegnes que mises y sont le mostrent et desclairent, en tel menière que se aucons de Poloigney et de la justice auoit traffons de hérietaiges dedanz le desbugnement de cex d’Arbois, bien en joïe, et esplatoit, sal ce que bois ne il tailloit; et se il i tailloit bois, se empaioit l’esmende tele comme elle est acostumée à paier caienarrers à cex d’Arbois. Et en ceste meisme menière le volons nos, ausi ordenons et commandons et entendons de ces d’Arbois et de la justiese, se il auoient aucons héritaiges dedanz lo deuis et le desbugnement de cex de Poloigney, salue la justice adès du soignour de cele partie ou desbognement de laquel partie li diz héritaiges saroit, et des pastoraiges vsoient li vns sus les autres, ensi con il l’ont acostumé caienarrers. Et pour ce que ceste chose soit certaine et estable à touz jours, nous li dit Renauz avons mis nostre seel en ces lectres faites et données en l’an de l’incarnacion [F° xxxj, r°] Nostre Soignour Jhésu-Crist corrant per mil et trois cenz ou mois de may.